Stormers-wenlopie kom in Cardiff tot eindeTheo Cabango duik oor vir sy opportunistiese drie teen die Stormers op Cardiff Arms-park. Foto: Twitter. Die Stormers se lopie van 15 onoorwonne wedstryde het gisteraand in Cardiff tot ŉ einde gekom toe die tuisspan die Kapenaars met 30 – 24 geklop het. John Dobson se span het aanvanklik baie goed op die aanval gelyk en ŉ speler soos Dan du Plessis het gereeld die Cardiff-verdediging hoofbrekens besorg. Maar soos wat die wedstryd vorder, het die Walliese span hul stempel by die afbreekpunte afgedruk en hul balsteel-vaardighede het die Stormers gereeld van hul momentum beroof. Dan was die ervare Rhys Priestland ook strate beter as Manie Libbok. Waar die Stormers-losskakel met sy skop- en korrelwerk gesukkel het, het die 35-jarige speler van die Rooi Drake in die reënerige toestande gedy. Hy het 20 van sy span se punte met sy geleerde skopvoet aangeteken, terwyl sy visie op die aanval tot Theo Cabango se opportunistiese drie in die eerste helfte gelei het. Priestland het spasie agter die Stormers-verdediging gesien en terstond die bal die hoogte ingeloods wat soos ŉ wafferse geleide missiel in die Cardiff-vleuel se dankbare hande geland het. What a DIVE! ???? What a TRY! ????What a SCORE! ???? #BTKURC #URC | #CARvSTO pic.twitter.com/qD6rghZDLX — BKT United Rugby Championship (URC) (@URCOfficial) October 22, 2022 Die Stormers kan ook tereg oor Mike Adamson se skeidsregtervertoning mor – was Hacjivah Dayimani se koppestamp-sessie met sy teenstander ooit ŉ geelkaart werd? Maar tog het Adamson se bedenklike reëltoepassings geen invloed op Priestland se spelpeil gehad nie en hy het ongetwyfeld ŉ meesterles vanuit sy losskakelposisie aangebied. Die Kapenaars het egter twee bonuspunte ingepalm omdat hulle vier drieë gedruk het en met minder as sewe punte verloor het. Cardiff: Drieë: Theo Cabango en Jason Harries. Doelskop: Rhys Priestland. Strafskoppe: Priestland (6). Stormers: Drieë: Nama Xaba (2), Leolin Zas en Junior Pokomela. Strafskoppe: Manie Libbok.